**DEDDF GWASANAETHAU CYMDEITHASOL A LLESIANT (CYMRU) 2014**

**GWEITHGAREDD**

## Gorchymyn Amddiffyn a Chynorthwyo Oedolyn

## Pwrpas

### Deddf Gwasanaethau Cymdeithasol a Llesiant (Cymru) 2014, Rhan 7, Adran 127

Nid oes unrhyw Nodiadau Eglurhaol i'r adran hon

(1) Caiff swyddog awdurdodedig wneud cais i ynad heddwch am orchymyn (“gorchymyn amddiffyn a chynorthwyo oedolyn”) mewn perthynas â pherson sy’n byw mewn unrhyw fangre o fewn ardal awdurdod lleol.

(2) Dibenion gorchymyn amddiffyn a chynorthwyo oedolyn yw –

1. galluogi’r swyddog awdurdodedig ac unrhyw berson arall sydd gyda’r swyddog i gael sgwrs breifat gyda’r person yr amheuir ei fod yn oedolyn sy’n wynebu risg,
2. galluogi’r swyddog awdurdodedig i ganfod a yw’r person hwnnw’n gwneud penderfyniadau o’i wirfodd, ac
3. galluogi’r swyddog awdurdodedig i asesu’n iawn a yw’r person yn oedolyn sy’n wynebu risg ac i wneud penderfyniad fel sy’n ofynnol gan Adran 126(2) ynghylch pa gamau, os o gwbl, y dylid eu cymryd.

(3) Pan fo gorchymyn amddiffyn a chynorthwyo oedolyn mewn grym, caiff y swyddog awdurdodedig, cwnstabl ac unrhyw berson penodedig arall sydd gyda’r swyddog hwnnw yn unol â’r gorchymyn, fynd i mewn i’r fangre a bennir yn y gorchymyn at y dibenion a nodir yn is-adran (2).

(4) Caiff yr ynad heddwch wneud gorchymyn amddiffyn a chynorthwyo oedolyn os yw wedi ei fodloni –

1. bod gan y swyddog awdurdodedig sail resymol dros amau bod y person yn oedolyn sy’n wynebu risg,
2. ei bod yn angenrheidiol i’r swyddog awdurdodedig gael gweld y person er mwyn asesu’n iawn a yw’r person hwnnw’n oedolyn sy’n wynebu risg a gwneud penderfyniad fel sy’n ofynnol gan Adran 126(2) ynghylch pa gamau, os o gwbl, y dylid eu cymryd,
3. bod gwneud gorchymyn yn angenrheidiol er mwyn cyflawni’r dibenion a nodir yn is-adran (2), a
4. na fydd arfer y pŵer mynediad a roddir gan y gorchymyn yn peri i’r oedolyn fod mewn mwy o berygl o gael ei gam-drin neu ei esgeuluso.

 (5) Rhaid i orchymyn amddiffyn a chynorthwyo oedolyn –

1. ddynodi’r adeilad perthnasol y mae’n cyfeirio’n benodol ato
2. gynnwys yr amod y gall cwnstabl ddod gyda’r swyddog awdurdodedig;
3. nodi’r cyfnod y mae’r gorchymyn yn para.

(6) Caniateir i amodau eraill gael eu gosod ar orchymyn amddiffyn a chynorthwyo oedolyn, er enghraifft –

1. pennu cyfyngiadau ar yr amser pan ganiateir i’r pŵer mynediad a roddir gan y gorchymyn gael ei arfer;
2. darparu i berson penodedig arall fod gyda’r swyddog awdurdodedig;
3. ei gwneud yn ofynnol i hysbysiad am y gorchymyn gael ei roi i feddiannydd y fangre a’r person yr amheuir ei fod yn oedolyn sy’n wynebu risg.

(7) Caiff cwnstabl sydd gyda’r swyddog awdurdodedig ddefnyddio grym rhesymol os yw’n angenrheidiol er mwyn cyflawni dibenion gorchymyn amddiffyn a chynorthwyo oedolyn fel a nodir yn is-adran (2).

(8) Wrth fynd i mewn i’r fangre yn unol â gorchymyn amddiffyn a chynorthwyo oedolyn rhaid i’r swyddog awdurdodedig –

1. datgan diben yr ymweliad,
2. dangos tystiolaeth o’r awdurdodiad i fynd i mewn i’r fangre, ac
3. rhoi esboniad i feddiannydd y fangre am sut i gwyno ynghylch sut y mae’r pŵer mynediad wedi cael ei arfer.

(9)Yn yr adran hon ystyr “swyddog awdurdodedig” yw person sydd wedi ei awdurdodi gan awdurdod lleol at ddibenion yr adran hon, ond caiff rheoliadau osod cyfyngiadau ar y personau neu’r categorïau o bersonau y caniateir eu hawdurdodi.

Mewn grwpiau bach, creu eglurhad dau funud ar gyfer staff eraill yn eu sefydliad sy’n dweud:

* Beth ydy gorchymyn amddiffyn a chynorthwyo oedolion
* Pam mae’n bodoli
* Ar gyfer pwy mae gorchymyn amddiffyn a chynorthwyo oedolion
* Ble a phryd gellir ei ddefnyddio
* Sut mae’n gweithio.

|  |
| --- |
| Awgrym o atebDylai’r cyfranogwyr eisoes fod yn gyfarwydd iawn â manylion y gyfraith. Efallai bydd peth dryswch ynglŷn â phrif ddiben a rheidrwydd gorchymyn amddiffyn a chynorthwyo oedolyn. Mae’n hanfodol bod pawb yn glir am y rhain. Dylai'r ymarfer hwn sicrhau bod yna gysondeb yn eu dealltwriaethMae’r canllawiau gorchymyn amddiffyn a chynorthwyo oedolyn yn rhoi mwy o fanylion am ddiben gorchmynion amddiffyn a chynorthwyo oedolion.*Dylai gorchmynion amddiffyn a chynorthwyo oedolion gael eu defnyddio i alluogi ‘swyddog awdurdodedig’, ac unrhyw berson arall a ddynodwyd yn y gorchymyn, i siarad yn breifat gydag oedolyn y credir ei fod/ei bod mewn perygl o gael ei gam-drin neu ei esgeuluso/ei cham-drin neu ei hesgeuluso er mwyn sefydlu a all yr oedolyn wneud penderfyniadau heb ymyrraeth, i asesu a ydy’r person yn oedolyn mewn perygl ac i sefydlu os oes angen unrhyw gamau gweithredu.**Mae’n bwysig nodi nad yw'r gorchymyn amddiffyn a chynorthwyo oedolyn yn caniatáu pwerau i symud y person. Yr egwyddor ydy y gall dymuniadau oedolyn mewn perygl gael eu mynegi heb unrhyw ymyrraeth a dylid eu parchu* (Rhagarweiniad).*1.2 Gorchmynion sifil ydy gorchmynion amddiffyn a chynorthwyo oedolion y gall ‘swyddog awdurdodedig’ ofyn amdanyn nhw. Rhaid i ‘swyddog awdurdodedig’ fod yn berson wedi’i awdurdodi/hawdurdodi gan awdurdod lleol at y diben.**Pan fydd gorchymyn amddiffyn a chynorthwyo oedolyn mewn grym, gall y ‘swyddog awdurdodedig’, cwnstabl a phersonau eraill a ddynodwyd yn y gorchymyn fynd i mewn i adeilad lle mae oedolyn mewn perygl yn byw at y dibenion a nodwyd uchod.* |